Vilhelm Klein
Vilhelm Klein var en dansk arkitekt. Samtidig med uddannelsen på Kunstakademiet i 1849-1859 blev han murer og var ansat hos Gottlieb Bindesbøll til 1856 og hos Ferdinand Meldahl i 1857-1862. Efter Bindesbølls død i 1856 forestod Vilhelm Klein udvidelsen af Lægeforeningens Boliger (Brumleby) i København. I sin senere, omfattende virksomhed arbejdede han med de historiske stilarter, især italiensk renæssance.
Vilhelm Klein ydede en væsentlig indsats for håndværkeruddannelserne; i perioden 1876-1907 var han forstander for Tegne- og Kunstindustriskolen for Kvinder, hvis bygning han opførte (indviet i 1881). Han tegnede også Kunstindustrimuseets første bygning ved Rådhuspladsen i Rosenborgstil (1892-1894, nu Tivolimuseet) og Industriforeningens store bygning ved siden af (1870-1872, erstattet af Industriens Hus 1975-1979). Ved Vejle Fjord tegnede han institutionsområdet for mennesker med udviklingsforstyrrelser, Den Kellerske Anstalt (1898-1901, ombygget og udvidet til Kellers Park).
Vilhelm Kleins bror, arkitekten August Klein (1839-1909), opførte flere herregårdsbygninger i historiske stilarter.